KOMISSION PÄÄTÖS N:o 1000/1999/EHTY,

tehty 11 päivänä toukokuuta 1999,

polkumyynnillä muista kuin Euroopan hiili- ja teräsyhteisön jäsenvaltioista tapahtuvalta tuonnilta suojautumisesta tehdyn päätöksen N:o 2277/96/EHTY muuttamisesta

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen ja erityisesti sen 74 artiklan,

sekä katsoo, että

(1) komissio antoi päätöksellä N:o 2277/96/EHTY(1) yhteiset säännöt polkumyynnillä muista kuin Euroopan hiili- ja teräsyhteisön jäsenvaltioista tapahtuvalta tuonnilta suojautumisesta,

(2) neuvosto antoi asetuksella (EY) N:o 519/94(2), sellaisena kuin se on viimeksi muutettuna asetuksella (EY) N:o 1138/98(3), yhteiset säännöt tietyistä asetuksen liitteessä I luetelluista kolmansista maista tapahtuvalle tuonnille,

(3) päätöksen N:o 2277/96/EHTY 2 artiklan 7 kohdassa säädetään, että muussa kuin markkinatalousmaista peräisin olevassa tuonnissa ja erityisesti sellaisista maista, joihin sovelletaan neuvoston asetusta (EY) N:o 519/94, peräisin olevassa tuonnissa normaaliarvo määritetään kolmannessa maassa, joka on markkinatalousmaa, käytettävän hinnan tai laskennallisen arvon perusteella,

(4) Venäjällä ja Kiinan kansantasavallassa tapahtunut uudistuskehitys on perusteellisesti muuttanut kyseisten maiden talouksia, ja johtanut sellaisten yrityksien syntyyn, joita koskevat markkinatalouden olosuhteet; tämän tuloksena kummassakaan maassa ei enää ole niitä taloudellisia olosuhteita, joiden vuoksi vertailumaan menetelmää on käytetty,

(5) neuvoston asetuksen (EY) N:o 384/96(4), sellaisena kuin se on viimeksi muutettuna asetuksella (EY) N:o 905/98(5), mukaista yhteisön polkumyynnin vastaista käytäntöä muutettiin asetuksella (EY) N:o 905/98 Venäjän ja Kiinan kansantasavallan muuttuneiden taloudellisten olosuhteiden huomioon ottamiseksi; erityisesti asetuksessa (EY) N:o 384/96 säädetään, että normaaliarvo voidaan määrittää markkinatalousmaihin sovellettavien sääntöjen mukaisesti tapauksissa, joissa voidaan osoittaa, että tutkimuksen kohteena oleva yksi tai useampi tuottaja toimii markkinaolosuhteissa kyseisen tuotteen valmistuksen ja myynnin osalta,

(6) päätöksen N:o 2277/96/EHTY 2 artiklan 10 kohdassa esitetään rajoitettu määrä oikaisuja, joita voidaan tehdä normaaliarvoon ja vientihintoihin ennen niiden vertaamista polkumyynnin toteamista varten; koska on mahdollista, että muut kuin mainitussa päätöksessä luetellut myyntikustannusten erot saattavat tietyissä olosuhteissa vaikuttaa hintojen vertailukelpoisuuteen, on järkevää poistaa oikaisuja koskeva rajoitus kyseisessä säännöksessä,

(7) asetuksen (EY) N:o 384/96 mukaista yhteisön polkumyynnin vastaista käytäntöä muutettiin neuvoston asetuksella (EY) N:o 2331/96(6) kaupan portaiden erojen oikaisua koskevien vaatimusten selventämiseksi silloin, kun hintavaikutuksista kahteen kaupan portaaseen kyseisillä markkinoilla ei ole tietoa tai kun oikaisujen tekeminen on tarkoituksenmukaista kustannusten kohdentamisen hienosäätämiseksi eri kaupan portaiden välillä viejämaan kotimarkkinoilla, ja

(8) tämän vuoksi on suotavaa yhdenmukaistaa päätöksen N:o 2277/96/EHTY asianomaiset säännökset asetuksen (EY) N:o 384/96 säännösten kanssa kiireellisesti EY:n perustamissopimuksessa ja EHTY:n perustamissopimuksessa määrättyjen polkumyyntisääntöjen yhdenmukaisen soveltamisen varmistamiseksi,

ON TEHNYT TÄMÄN PÄÄTÖKSEN:

1 artikla

Muutetaan päätöksen N:o 2277/96/EHTY 2 artikla seuraavasti:

1) Korvataan 7 kohta seuraavasti: "7. a) Muussa kuin markkinatalousmaista(7) peräisin olevassa tuonnissa normaaliarvo määritetään kolmannessa maassa, joka on markkinatalousmaa, käytettävän hinnan tai laskennallisen arvon perusteella tai sellaisesta kolmannesta maasta muihin maihin, myös yhteisöön, vietäessä käytetyn hinnan perusteella taikka, jos tämä ei ole mahdollista, millä tahansa hyväksyttävällä perusteella, mukaan lukien samankaltaisesta tuotteesta tosiasiallisesti yhteisössä maksettu tai maksettava hinta, jota on tarvittaessa oikaistu kohtuullisella voittomarginaalilla.

Soveltuva kolmas maa, joka on markkinatalousmaa, valitaan hyväksyttävällä tavalla ottaen huomioon kaikki valintahetkellä käytettävissä olevat luotettavat tiedot. Myös määräajat otetaan huomioon ja tarvittaessa valitaan saman tutkimuksen kohteena oleva kolmas maa, joka on markkinatalousmaa.

Tutkimuksen osapuolille ilmoitetaan viipymättä tutkimuksen alkamisen jälkeen suunnitellusta kolmannesta maasta, joka on markkinatalousmaa, ja niillä on kymmenen päivää aikaa esittää huomautuksia.

b) Venäjältä ja Kiinan kansantasavallasta peräisin olevaa tuontia koskevassa polkumyyntitutkimuksessa normaaliarvo määritetään 1-6 kohdan mukaisesti, jos voidaan yhden tai useamman tutkimuksen kohteena olevan tuottajan asianmukaisesti perusteltujen vaatimusten perusteella sekä c alakohdassa olevien perusteiden ja menettelyjen mukaisesti osoittaa, että kyseinen tuottaja tai kyseiset tuottajat toimivat markkinatalousolosuhteissa asianomaisen samankaltaisen tuotteen valmistuksen ja myynnin osalta. Muussa tapauksessa sovelletaan a alakohdan säännöksiä.

c) Edellä b alakohdan mukainen vaatimus on tehtävä kirjallisesti ja sen on sisällettävä riittävästi todisteita siitä, että tuottaja toimii markkinatalousolosuhteissa, mikä merkitsee, että:

- yritysten hintoja, kustannuksia sekä tuotantopanoksia kuten raaka-aineita ja teknologian ja työvoiman kustannuksia, tuotantoa, myyntiä ja investointeja koskevat päätökset tehdään markkinoihin perustuvien tarjontaa ja kysyntää heijastavien viitteiden perusteella sekä ilman merkittävää valtion puuttumista tässä suhteessa, ja että kustannukset ja huomattavat tuotantopanokset heijastavat merkittävässä määrin niiden arvoa markkinoilla,

- yrityksillä on yksi ainoa selkeä kirjanpito, joka on riippumattoman tarkastuksen kohteena kansainvälisten kirjanpitonormien mukaisesti ja jota sovelletaan kaikkeen toimintaan,

- yritysten tuotantokustannuksiin ja taloudelliseen tilanteeseen ei kohdistu aiemmasta keskusjohtoisesta talousjärjestelmästä peräisin olevia merkittäviä vääristymiä, erityisesti varojen aliarvostuksen, muiden poistojen, vaihtokauppojen tai velkojen hyvittämisellä tapahtuneiden maksujen muodossa,

- kyseisiä yrityksiä koskee konkurssi- ja omaisuuslainsäädäntö, joka takaa yritysten toiminnan oikeusvarmuuden ja vakauden, ja

- valuuttakurssien muuntaminen suoritetaan markkinahintaan.

Sen määrittäminen, täyttääkö tuottaja edellä mainitut vaatimukset, suoritetaan kolmen kuukauden kuluessa tutkimuksen vireille panosta, sen jälkeen kun neuvoa-antavaa komiteaa on erityisesti kuultu ja kun yhteisön tuotannonalalle on annettu mahdollisuus esittää huomautuksia. Tämä määrittäminen pysyy voimassa koko tutkimuksen ajan."

2) Muutetaan 10 kohta seuraavasti:

a) Korvataan d alakohta seuraavasti: "d) Kaupan porras

i) Oikaisu tehdään kaupan portaiden erojen mukaisesti, myös niiden erojen mukaisesti, joita voi olla OEM-myynnissä (Original Equipment Manufacturer), jos molempien markkinoiden jakelukanavien osalta osoitetaan, että vientihinta, laskennallinen vientihinta mukaan lukien, on normaaliarvoon nähden kaupan eri portaassa ja ero on vaikuttanut hintojen vertailukelpoisuuteen, mikä on osoitettu eri kaupan portaiden toimintojen ja hintojen pysyvillä ja selvillä eroilla viejämaan kotimarkkinoilla. Oikaisu perustuu eron arvoon markkinoilla.

ii) Kuitenkin muissa kuin i) alakohdassa tarkoitetuissa olosuhteissa, jos vallitsevaa eroa kaupan eri portaissa ei voida määrittää kyseisten kaupan portaiden puuttuessa viejämaiden kotimarkkinoilta tai jos tiettyjen toimintojen osoitetaan kuuluvan muihin kuin verrattavana olevaan kaupan portaaseen, voidaan tehdä erityisoikaisu.".

b) Lisätään k alakohta seuraavasti: "k) Muut tekijät

Oikaisu voidaan tehdä myös muiden kuin a-j alakohdassa tarkoitettujen tekijöiden erojen osalta, jos tämän kohdan mukaisesti osoitetaan, että ne vaikuttavat hintojen vertailukelpoisuuteen ja erityisesti että asiakkaat maksavat pysyvästi eri hintoja kotimarkkinoilla tällaisten tekijöiden eron vuoksi.".

2 artikla

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Tätä päätöstä sovelletaan kaikkiin sen voimaantulon jälkeen vireille pantuihin polkumyyntitutkimuksiin.

Tämä päätös on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 11 päivänä toukokuuta 1999.

Komission puolesta

Leon BRITTAN

Varapuheenjohtaja

(1) EYVL L 308, 29.11.1996, s. 1.

(2) EYVL L 67, 10.3.1994, s. 89.

(3) EYVL L 159, 3.6.1998, s. 1.

(4) EYVL L 56, 6.3.1996, s. 1.

(5) EYVL L 128, 30.4.1998, s. 18.

(6) EYVL L 317, 6.12.1996, s. 1.

(7) Mukaan lukien Albania, Armenia, Azerbaidzan, Valko-Venäjä, Georgia, Kazakstan, Pohjois-Korea, Kirigisia, Moldova, Mongolia, Tadzikistan, Turkmenistan, Ukraina, Uzbekistan, Vietnam.